kaerle etc. doen condt allen luden nu ende naemaels wesende
dat wy ontfangen hebben die oetmoedige supplicatie van gylain
gerie scerprichtere onser stadt van antwerpen inhoudende hoe dat
hy suppliant die welcke zonder eenige jactancie te sprekene hem
altyt eerlyck ende tamelyck in zynen voirs. officie soe tot bruessele
als tot antwerpen voirs. zonder reproche tot hier toe gedragen heeft
gehadt omtrint drye weken voer vastelavont lestleden is gaen toeren
mit zynder huysvrouwen ende twee andere mans persoenen elc met
huerder huysvrouwen in een taverne oft herberge geheeten den schilt
van bourgoingnen gestaen byde vischmerct binnen antwerpen voirs.
ende mit malcanderen goede chiere makende is aldaer gecomen
passerende voirtby tgelach van hem suppliant een genoempt jan
int cransken dewelcke int tselve huys mit twee andere gesellen
achter inde camer sat en dranck den welcken denie suppliant vraechde
oft hem beliefte eens mit hem te drincken daerop die voirs. geselscape
ontrint een vierendeel van eender uren ende van daer verloff nemende
heeft die suppliant hem moeten geloven mit hem in zyn gelach achter
inde voirs. camere eens te gaen drincken ende die suppliant aldaer
inde camere comende heeft tgeselscap aldaer sittende huesselycken
gegruet gehadt mit zynder bonnette inder hant zonder yets
quaets te dencken oft te seggene dwelck ziende een genoempt
balten conincks droogscheerdere zeyde tot hem suppliant wat
wilt ghij hebben ghy beul maect uuyter cameren ghy en sult hier
nyet drincken gevende tot dien den selven suppliant vele quade ende
schandelycke woirden daerop hy suppliant antwoirdende zeyde
waeromme en soude ic hier ny moegen drincken ick sal een pinte wyns
op myn selfs hant doen comen dwelck hy dede zonder aen hen tafele
te sittene seggende tot hen gesellen ghij en derft my zoe nyet
verachten ic sal u mogelijck op een ander tyt wel kennen ende
indyen wy opter straeten waren ghy en soudes alsoe nyet seggen
ende is mit dyen die suppliant van daer gaen strijcken by zynen voirs.
geselscape ende totten selven geseygt gaet toch daer achter inde
camere ende vraeght dat geselscap wat zy op my te seggen hebben
ende zijn alsoe eenige vanden selven zynen geselscape inden voirs. camere
gegaen ende gevraecht wat zy opten suppliant te seggen hadden
daerop die voirs. balten ende oyck een zyn geselle geheeten het
kint van aken seyden drinckt ghy metten beul ghy syt nyet beter
dan hy gevende hem tot dyen vele quade iniurieuse woirden soe dat zy
wederom gecomen zijn byden suppliant hem die selve quade woirden
vertellende ende corts daernae heeft die voirs. suppliant mit zynen
voirs. geselscape gerekent ende betalende huere gelach zyn zy van
daer gegaen ende die suppliant comende opte merct bydes marcgrave
dieneren oft colfdragers heeft geseeght tot eenen vanden selven
genoemt hubrecht gaet toch inden schilt van bourgoingnen daer sit
en drinckt jan int cransken uwe swagere mit andere geselscap ende
vraecht hen wat zij op mij te seggen hebben aldaer die voirs. hubrecht
gegaen is ende mits dyen dat hy terstont ny wederom en quam soe
heeft die suppliant aldaer anderwers gesonden eenen anderen vanden
voirs. sergeanten geheeten hendyck muts die aldaer oyck tot zynen versuecke
gegaen is ende mit henluden gesproken ende corts daernae wederom
byden suppliant gecomen hem vertellende hoe dat zy hem denoterende
den voirs. henricke qualicken toegesroken hadden ende hem genoempt
die sleydere dwelck hoorende die suppliant wesende wel by dranck
ende van bloede ende moede verwermdt wordende is gegaen nae huys
aendoende een panchiere rocxken ende een lanck mes geheeten een
foelle ende is alsoe wederom gecomen opte merct ende van daervoirt
gegaen inden voirs. schilt van bourgoingnen aldaer hy van tevoeren
als voirs. is hadde sitten drincken aen die selve tafele gestaen opte
vloer ende heeft aldaer doen tappen een pynte wyns dwelck ziende
oft hoirende die daer achter inde voirs. camere noch saten en droncken
is by hem suppliant uuyter selven cameren gecomen die voirs. jan int
cransken hebbende in zyn hant eenen opstekere onder zijnen mantele
die suppliant tselve ziende heeft tot hem geseegt gaet van hier oft
comt opt strate ende laet ons malcanderen proeven dwelck hoorende
de selve persoonen zyn gelopen nae de coicken vanden selven huyse
nemende aldaer eenen spet om de suppleant soe wel te presumeren
was te evelen van zynen lyve dwelck zonder twiffele gebuert
zoude hebben indyen tselve by middeleers nyet en hadde belet ende
beslicht geweest nae den welcken zyn die voirs. balten tkint
van aken ende jan int cransken van daer gescheyden ende ewech
gegaen dwelck ziende die suppliant is oyck nae dyen hy mitter
weerdinnen gerekent ende betaelt hadde van daer gaen strycken ende
commende inde silver smet strate ende ziende dat die voirgenoemde balten
ende tkint van aken hem aldaer wederomme te gemoete quamen heeft
hy suppliant zynen mantele van hem te$$ eerden geworpen ende van
stonden aen zynen foelle uuyt getogen ende daer mede den voirs. baltasar
gegeven eenen houw ende wonde in zyn arm van welcken wonden
oft quetsuere die selve balten daer op nyet achtende noch noyt dach
daerom in huys gebleven hebbende maer daer mede gegaen int
bordeel ende in anderen plaetsen droncken drinckende mit zomige
vrouwe persoenen daer hy voirstyts oneerlyck mede geconverseert hadde
ende hem anderssins nyet willende wachten is binnen den tyde van ontrent
xiiii dagen daer nae van levende lyve ter doot gecome god wille
zynder zielen ontfermen dwelck hem suppliant uuyt gronden zyns
herten leet is mits den welcken zoe heeft die suppliant hem yesindert
uuyter voirs. onsen stadt van antwerpen geabsenteert ende hem int
heymelick opt gewydde gehouden gehadt ende en soude hem int
oepenbaer binnen onsen voirs. stadt nyet dorren vinden noch binnen
desen onsen lande van brabant beduchtende rigeur van justicien houden
noch converseren allet tot zynen eeuwiger verderffenissen ende
desolatien mit oyc in vercortingen van onsen justicien ende noch meer
zoude indyen daerop by ons nyet en worde versien ende den suppliant
onse gracien ende genade gedaen ons om die selve onse gracie ende oepenen
brieven van remissien in behoirlijcker formen zeere oetmoedelyck gebeden
hebbende soe eest dat wy desen aengesien geneycht wesende ter
beden vanden voirs. suppliant ende willende hem in desen prefereren gracie
ende genade voer rigueur van rechte hebben den selven suppliant inden
gevalle als boven quytgeschonden vergeven ende geremitteert ende uuyt
zunderlinger gracien quytschelden vergeven ende remitteren by desen onsen
brieve tfeyt ende den dootslach hierboven geruert mitgaders alle
offencien het zij corporelle oft criminele daerinne hy ter saecken van
dyen tegen ons ende justicie gevallen zoude mogen zyn ende misdaen
hebben stellende hem dyen aengaenen tot zynen goeden name fame tot
allen zynen goeden nyet verbuert zynde op dat hy eenighe heeft
alzoe hy was voer de toecompste vanden voirscreven manslach imponerende
hierop een euwich zwygen ende silencie onsen procureur general ende
allen anderen onsen rechteren justicieren ende officieren wye zy zyn
satisfactie ende beteringe eerst ende alsvoeren gedaen der geinteresseerde
partien indyen die noch nyet gedaen en es ende eenige toestaet
civilyck alleenlyck behoudelyck dat die voirn. suppliant gehouden
wordt tselve feyt tegen ons te verbeteren oyc civilyck nade gelegentheyt
# sy hier af verantwordt
byden ontfanger vanden
exploiten
vander mesdaet ende faculteyt van zynen goeden ende oyck te refonderen
ende betalen die redelycke costen van justicien indyen hieromm eenige gedaen
ende naegevolgt zyn allet ter taxatien ende arbiterscape van onsen lieven
ende getruwen die cancellier ende luyden van onsen raede in brabant dye
wij daer toe committeren ontbieden daerom ende bevelen den selven van onse
raede in brabant dat voer hen geroepen die gene dier behoiren geroepen
te zyne zy procederen wel ende duechdelyck tot verificatie ende
interinemente van desen onsen brief naer zynder formen ende inhouden ende
taxatie ende arbitraerscape vanden amende civile ende costen van justicie
voirscreven welck interinement hij suppliant gehouden sal zyn aldaer
te versuecken binnen eenen jaere naer date van desen opte verbuerte van
verliesen deffect der selver onsen brieven ende dat gedaen ende de voirs.
amende civile ende costen getaxeert gearbitreert ende betaelt zynde in handen
vanden genen van ontfanger ende officier diet behoiren sal dewelck
gehouden werdt daer af ontfanck te maken rekeningen bewys ende relicqua
te doene tot onsen prouffyte metten anderen penningen van synen ontfange zij$
allen anderen onsen rechteren justicieren ende officieren tegewoirdich ende
toecommende hueren stedehouderen ende eenen yegelycken van hen bezundere$
zoe hem toebehoiren sal doen laten ende gedoigen den voirn. gylain suppliant
van dese onse gracie remissie quytscheldinge ende pardoene ende van alle den
inhouden van desen inder vuegen ende manieren voeren verhaelt rustelyck vredelyck
volcommelyck ende eeuwelyck genyeten ende gebruycken sonder hem te doene
noch te laten geschien nu noch in toecomende tyden aen lyff noch aen goet eeni$
hinder letsel oft moyenisse ter contrarien maer by alsoe zyn lyff oft
eenige van zyne goeden nyet geconfisqueert zynde daeromme gevangen
gearresteert becommert oft belet waren dat zy die stellen ende doen stellen
ter stont ende sonder vertreck tot geheelder slakingen ende delivrancie
wanttet ons alzoe gelieft ende ten eynde dat dit goet vast
ende gestentich blijve tot eeuwijghen dagen soe hebben wy onse
zegel hier aen doen hangen behoudelyck in anderen saken onse
rechte ende eenen yegelyck tzyne allen gegeven in
onser stadt van bruessele inde maent van meye int jaer
onsheeren duysent vyffhondert acht ende dertich van onsen
keyserycke dnegenthienste ende van onsen rijcken van
castillien ende anderer dryentwintichste aldus stont
gescreven pote plycke byden keyser in zynen raede ende
geteekent boudewyns noch stont gescreven op te selve
plycke visa registrata
ghecollacionneert tegens die
originale brieven by my
decock